KOMISIJOS SPRENDIMAS
2006 m. lapkričio 13 d.
dėl sumų, mokėtinų už iš rinkos nepašalintus perviršinio cukraus kiekius
(pranešta dokumentu Nr. C(2006) 5370)
(Tik tekstai estų, graikų, latvių, maltiečių ir slovakų kalbomis yra autentiški)
(2006/776/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo sutartį,
atsižvelgdama į Čekijos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo aktą, ypač į jo 41 straipsnį,
atsižvelgdama į 2004 m. sausio 14 d. Komisijos reglamentą (EB) Nr. 60/2004 dėl cukraus sektoriui skirtų pereinamojo laikotarpio priemonių, kurios turi būti patvirtintos dėl Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos įstojimo (1), ypač į jo 7 straipsnio 2 dalį,
kadangi:
(1)
2005 m. gegužės 31 d. Komisijos reglamente (EB) Nr. 832/2005 dėl cukraus, izogliukozės ir fruktozės perteklinių kiekių Čekijos Respublikoje, Estijoje, Kipre, Latvijoje, Lietuvoje, Vengrijoje, Maltoje, Lenkijoje, Slovėnijoje ir Slovakijoje nustatymo (2), nustatyti cukraus kiekiai, viršijantys kiekius, kuriuos 2004 m. gegužės 1 d. buvo galima pripažinti įprastomis perkeliamomis atsargomis, ir kurie turėjo būti pašalintini iš Bendrijos rinkos.
(2)
Reglamento (EB) Nr. 60/2004 6 straipsnio 2 dalyje nustatyta, kad perviršinis cukraus kiekis iš rinkos turi būti pašalintas iki 2005 m. lapkričio 30 d. To reglamento 7 straipsnio 1 dalyje nustatyta, kad atitinkamos valstybės narės pašalinimo iš rinkos įrodymus turi pateikti ne vėliau kaip iki 2006 m. kovo 31 d.
(3)
Iki 2006 m. kovo 31 d. Kipras pateikė įrodymų, kad iš rinkos pašalino 190 t cukraus, Latvija pateikė įrodymų, kad iš rinkos pašalino 1 743 t cukraus ir Slovakija pateikė įrodymų, kad iš rinkos pašalino 1 797 t cukraus. Todėl šių valstybių atitinkami perviršiniai kiekiai turėtų būti sumažinti.
(4)
Pagal Reglamento (EB) Nr. 60/2004 7 straipsnio 2 dalį iš tų valstybių narių, kurios nepateikė perviršinio cukraus pašalinimo iš rinkos įrodymų, turėtų būti imamas mokestis, kurio suma apskaičiuojama nepašalintą kiekį dauginant iš didžiausių baltojo cukraus, kurio KN kodas yra 1701 99 10, eksporto grąžinamųjų išmokų, taikomų nuo 2004 m. gegužės 1 d. iki 2005 m. lapkričio 30 d. Tuo laikotarpiu didžiausia eksporto grąžinamoji išmoka buvo 499,5 EUR už toną, kaip nustatyta 2004 m. gegužės 27 d. Komisijos reglamente (EB) Nr. 1038/2004, nustatančiame didžiausią grąžinamąją išmoką už baltojo cukraus eksportą į kai kurias trečiąsias šalis 28-ajame daliniame konkurse, vykdomame remiantis Reglamente (EB) Nr. 1290/2003 numatytu nuolatiniu konkursu (3).
(5)
2000 m. rugsėjo 29 d. Tarybos sprendimo 2000/597/EB, Euratomas dėl Europos Bendrijų nuosavų išteklių sistemos (4) 2 straipsnio 1 dalies a punkte nustatyta, kad įnašai ir kiti mokesčiai, numatyti bendruose cukraus rinkų organizavimo principuose, yra laikomi nuosavaisiais ištekliais. Todėl yra būtina nustatyti aptariamųjų sumų nustatymo datą, kaip apibrėžta 2000 m. gegužės 22 d. Tarybos reglamento (EB, Euratomas) Nr. 1150/2000, įgyvendinančio Sprendimą 94/728/EB, Euratomas dėl Bendrijų nuosavų išteklių sistemos (5), 2 straipsnio 2 dalyje ir 6 straipsnio 3 dalies a punkte. Kadangi Reglamento (EB) Nr. 60/2004 7 straipsnio 2 dalyje nustatyta, kad atitinkamos valstybės narės mokėjimus atlieka keturiais etapais, turėtų būti nustatytos keturios sumų mokėjimo nustatymo datos.
(6)
Šiame sprendime numatytos priemonės atitinka Cukraus vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Pagal Reglamento (EB) Nr. 60/2004 7 straipsnio 2 dalį už Reglamente (EB) Nr. 832/2005 nustatytą perviršinį cukrų iš kiekvienos valstybės narės, kuri iki 2006 m. kovo 31 d. nepateikė atitinkamo pašalinimo iš rinkos įrodymo, turi būti imamas tokio dydžio mokestis:
-
Iš Estijos: 45 686 268 EUR,
-
Iš Kipro: 19 991 489 EUR,
-
Iš Latvijos: 4 418 577 EUR,
-
Iš Maltos: 1 224 774 EUR,
-
Iš Slovakijos: 4 209 786 EUR.
2 straipsnis
Pagal Reglamento (EB, Euratomas) Nr. 1150/2000 2 straipsnio 2 dalį ir 6 straipsnio 3 dalies a punktą Komisijos priklausančių sumų mokėjimo nustatymo data turi būti:
a)
kai kalbama apie sumą, kuri į Bendrijos biudžetą turi būti pervesta iki 2006 m. gruodžio 31 d., pranešimo apie šį sprendimą atitinkamoms valstybėms narėms data;
b)
kai kalbama apie sumas, kurios į Bendrijos biudžetą turi būti pervestos iki 2007, 2008, 2009 m. gruodžio 31 d., atitinkamų metų spalio 15 d.
3 straipsnis
Šis sprendimas skirtas Estijos Respublikai, Kipro Respublikai, Latvijos Respublikai, Maltos Respublikai ir Slovakijos Respublikai.
Priimta Briuselyje, 2006 m. lapkričio 13 d.